Só lyk wysigings aan regulasie 28 | Netwerk24
Deur Francois Williams 28 Februarie 2021 16:12
Te midde van vrese dat dit bloot die eerste subtiele stap in die rigting van voorgeskrewe bates is, het die nasionale tesourie Vrydagaand die beloofde konsepwysigings aan regulasie 28 van die Pensioenfondswet gepubliseer.
'n Trein wat ystererts vervoer, op die Olifantsrivier-brug naby Vredendal, in die Wes-Kaap. Die wysigings aan Regulasie 28 van die Pensioenfondswet is bedoel om dit vir aftreefondse makliker te maak om in infrastruktuur te belê. Foto: Transnet
Kommentaar op die konsepregulasies sal nou tot 29 Maart ingewag word.
Volgens die tesourie sal die regulasies dit vir pensioenfondse makliker maak om in infrastruktuurprojekte te belê deurdat die definisie van "infrastruktuur" duideliker uitgespel word.
Die tesourie sê die bestaande regulasie het nie infrastruktuur as 'n spesifieke beleggingskategorie gedefinieer nie.
Fondse kan dus tans via 'n wye reeks bateklasse – van aandele en effekte tot private ekwiteit en lenings – in infrastruktuur belê.
Die huidige inligting oor aftreefondse se beleggings dui dus nie aan presies hoeveel geld in infrastruktuur belê word nie.
Die nuwe voorgestelde regulasie verdeel verder verskansingsfondse, private ekwiteit en "ander bates" in drie afsonderlike bateklasse waar dit voorheen alles as een bateklas saamgegooi is.
Nou kan spesifieke perke vir elkeen gestel word, sê die tesourie.
Die voorgestelde nuwe regulasies bepaal dat die totale belegging deur 'n fonds in infrastruktuur regoor alle batekategorieë nie meer as 45% vir plaaslike beleggings moet wees nie, en nie meer as 10% vir beleggings in die res van Afrika nie.
Die blootstelling aan 'n enkele infrastruktuurprojek mag nie meer as 25% van die totale bates van 'n fonds bedra nie.
Waar die bestaande regulasies fondse voorheen verhoed het om meer as 10% van hul geld in private ekwiteit te belê, is die perk nou tot 15% verhoog.
Die maksimum waarin egter in infrastruktuur in sowel private ekwiteit as verskansingsfondse belê mag word, is 5%. Die perk vir infrastruktuurbeleggings via aandele wissel van 5% tot 10%, en via effekte of ander skuldinstrumente wissel dit van 3% tot 25% afhangend van of dit genoteer of ongenoteer is en hoe groot die betrokke effektebeurs is.